《再过刘会卿丧所卜胡姬为尸仍设双俑为侍命伶》
明代·张献翼

昨日经过旧堂宿，今日经过旧堂哭。
交情今日尽凋残，草堂自此成幽独。
追忆平生颜，宛然在心目。
炙鸡絮酒去复来，素车白马情未足。
君不见古人祭天亦有尸，迎尸今日迎胡姬。
胡姬旧为门下客，曾问今宵是何夕。
今日寓其神，栖其魄，笑语若平生，欢宴未终毕。
坐上坐，身外身，此时此际相主宾。
存殁几时分两地，宾主何曾是两人。
谁谓君不起，音容忽凭几。
胡姬代君饮，胡姬代君语。
谁云君不知，对酒君不辞。
谁言君不见，肝肠在颜面。
两两为刍灵，侍立何亭亭。
不知向秀《思旧赋》，不为庾信《思旧铭》。
中郎虎贲意有托，不知为蝴蝶兮为螟蛉。
一杯酹先酒，二杯献吾友，三杯且共斟，停云在郊薮。
《前缓声》连《后缓声》，《大垂手》兼《小垂手》。
一弹遽沉吟，再弹怆已深，三弄犹自可，四奏伤知音。
君再生，我未死，相看半死生，何处分悲喜。
一声《薤露》杂《吴歈》，一唱《阳关》入《蒿里》。
思其人，到其堂，依然其处在，谁谓其人亡？予尝忤流俗
，君偏嗜昌歜。
今日胡姬为主人，朝云朝露迫我身。
不及黄泉也相见，长踏陆土如沉沦。
为君歌，为君舞，酒到刘伶坟上土。
呜呼！酒到刘伶坟上土。

作者简介：（1534-1604）字幼于，后更名敉，长洲人。张凤翼之弟。嘉靖中国子监生。为人放荡不羁，言行诡异，与兄凤翼、燕翼并有才名，时称“三张。”精于易，其说《易》诸作，皆平正通达，笃实不支，为人所称。献翼著作，有《文起堂集》十卷，《纨绮集》一卷，及《读易纪闻》、《读易韵考》等，均《四总库目》并行于世。